CELEX: 32011D0776
Language: mt
Date: 2011-11-24 00:00:00
Title: 2011/776/UE: Deċiżjoni ta’ Implimentazzjoni tal-Kunsill tal- 24 ta’ Novembru 2011 li tawtorizza lir-Renju Unit japplika livelli mnaqqsa ta’ tassazzjoni fuq karburanti użati fil-Gżejjer kollha Hebrides ta’ ġewwa u ta’ barra, fin-Northern Isles, fil-gżejjer fiż-żona Clyde u fil-Gżejjer ta’ Scilly, f’konformità mal-Artikolu 19 tad-Direttiva 2003/96/KE

30.11.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 317/34
            
         DEĊIŻJONI TA’ IMPLIMENTAZZJONI TAL-KUNSILL
   tal-24 ta’ Novembru 2011
   li tawtorizza lir-Renju Unit japplika livelli mnaqqsa ta’ tassazzjoni fuq karburanti użati fil-Gżejjer kollha Hebrides ta’ ġewwa u ta’ barra, fin-Northern Isles, fil-gżejjer fiż-żona Clyde u fil-Gżejjer ta’ Scilly, f’konformità mal-Artikolu 19 tad-Direttiva 2003/96/KE
   (2011/776/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (1), u b’mod partikolari l-Artikolu 19(1) tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Permezz tal-ittra tat-23 ta’ Marzu 2011, ir-Renju Unit talab li jingħata l-permess japplika rata mnaqqsa ta’ dazju tas-sisa fuq in-nafta u l-petrol bla ċomb, f’konformità mal-Artikolu 19 tad-Direttiva 2003/96/KE dwar il-gżejjer Hebrides ta’ ġewwa u ta’ barra, in-Northern Isles, il-gżejjer fiż-żona Clyde (dawn kollha jinsabu ‘l barra mill-kosta tal-Iskozja) u l- Gżejjer ta’ Scilly (li jinsabu ‘l barra mill-kosta tan-naħa tal-lbiċ tal-Ingilterra).
            
         
               (2)
            
            
               F’dawn il-gżejjer, il-prezzijiet tan-nafta u tal-petrol bla ċomb huma aktar għoljin mill-prezzijiet medji fil-kumplament tat-territorju tar-Renju Unit, u dan ipoġġi lill-konsumaturi lokali tal-karburant fi żvantaġġ. Id-differenza fil-prezz tirriżulta mill-ispejjeż addizzjonali għal kull unità ta’ karburant ikkawżati mil-pożizzjoni ġeografika tal-gżejjer, il-popolazzjoni żgħira tagħhom u l-kunsinna ta’ volumi relattivament baxxi ta’ karburant.
            
         
               (3)
            
            
               It-tnaqqis fit-taxxa mhux se jeċċedi dak li hu meħtieġ biex jikkumpensa għall-ispejjeż addizzjonali għal kull unità ta’ karburant li jġarrbu l-konsumaturi fiż-żoni ġeografiċi kkonċernati.
            
         
               (4)
            
            
               Ir-rati mnaqqsa ta’ tassazzjoni se jkunu ogħla mir-rati minimi stabbiliti fl-Artikolu 7 tad-Direttiva 2003/96/KE.
            
         
               (5)
            
            
               Fid-dawl tan-natura insulari taż-żoni li għalihom tapplika u t-tnaqqis moderat fir-rata, il-miżura mhu se twassal għall-ebda moviment speċifiku marbut mal-provvista tal-karburant.
            
         
               (6)
            
            
               Konsegwentament, il-miżura hija aċċettabbli mill-aspett tal-funzjonament xieraq tas-suq intern u l-ħtieġa biex tkun żgurata l-kompetizzjoni ġusta u hija kompatibbli mal-politiki tal-Unjoni fl-oqsma ta’ saħħa, ambjent, enerġija u trasport.
            
         
               (7)
            
            
               Isegwi għaldaqstant mill-Artikolu 19(2) tad-Direttiva 2003/96/KE li kull awtorizzazzjoni mogħtija skont dak l-Artikolu jrid ikollha żmien strettament limitat. Sabiex tipprovdi lin-negozji u lill-konsumaturi kkonċernati b’livell suffiċjenti ta’ ċertezza, l-awtorizzazzjoni għandha tiġi mogħtija għal perjodu ta’ sitt snin. Madankollu, bil-għan li ma jiġux preġudikati l-iżviluppi ġenerali futuri fil-qafas legali eżistenti, huwa xieraq li jiġi provdut li, jekk il-Kunsill, jaġixxi skont l-Artikolu 113 tat-Trattat, jintroduċi sistema ġenerali mmodifikata għat-tassazzjoni ta’ prodotti ta’ enerġija li għalihom l-awtorizzazzjoni mogħtija f’din id-Deċiżjoni ma tkunx tista’ tiġi addottata, din id-Deċiżjoni għandha tiskadi fil-jum meta jsiru applikabbli r-regoli ta’ dik is-sistema mmodifikata,
            
         ADOTTA DIN ID-DEĊIŻJONI:
   Artikolu 1
   1.   Ir-Renju Unit huwa hawnhekk awtorizzat li japplika rati mnaqqsa ta’ tassazzjoni għall-petrol bla ċomb u għan-nafta forniti bħala fjuel tal-muturi għal-karozzi tat-triq fil-Gżejjer kollha Hebrides ta’ ġewwa u ta’ barra, fin-Northern Isles, fil-gżejjer fiż-żona Clyde u fil-Gżejjer ta’ Scilly.
   It-tnaqqis mir-rata nazzjonali standard ta’ tassazzjoni għall-petrol ta’ bla ċomb jew għan-nafta rispettivament ma għandux ikun iktar mil-ispiża addizzjonali tal-bejgħ bl-imnut f’dawn iż-żoni ġeografiċi, meta mqabbel mal-ispiża medja tal-bejgħ bl-imnut imġarrab fir-Renju Unit, u ma għandux ikun aktar minn GBP 50 għal kull 1 000 litru tal-prodott.
   2.   Ir-rati mnaqqsa jridu jkunu konformi mar-rekwiżiti tad-Direttiva 2003/96/KE, u b’mod partikolari mar-rati minimi stabbiliti fl-Artikolu 7 tagħha.
   Artikolu 2
   Din id-Deċiżjoni għandha tidħol fis-seħħ fil-jum tan-notifika tagħha.
   Għandha tapplika mill-1 ta’ Novembru 2011 u tiskadi fil-31 ta’ Ottubru 2017.
   Madankollu, jekk il-Kunsill, jaġixxi skont l-Artikolu 113 tat-Trattat, jintroduċi sistema ġenerali mmodifikata għat-tassazzjoni ta’ prodotti ta’ enerġija li għalihom l-awtorizzazzjoni mogħtija skont l-Artikolu 1 ta’ din id-Direttiva ma tkunx ġiet addottata, din id-Deċiżjoni għandha tiskadi fil-jum li jiġu applikabbli r-regoli ta’ dik is-sistema mmodifikata.
   Artikolu 3
   Din id-Deċiżjoni hija indirizzata lir-Renju Unit tal-Gran Brittanja u l-Irlanda ta’ Fuq.
   
      Magħmul fi Brussell, l-24 ta’ Novembru 2011.
      
         
            Għall-Kunsill
         
         
            Il-President
         
         W. PAWLAK
      
   
   
      (1)  ĠU L 283, 31.10.2003, p. 51.